**Dornoch** (skotsk-gælisk: *Dòrnach*; skotsk: *Dornach*) er en by (*town*), badested ved kysten, og tidligere kongelig burgh) i området Sutherland innenfor regionen Highland i Skottland. Dornoch ligger på nordkysten av Dornoch Firth i nærheten av hvor den åpner inn i Moray Firth i øst. Sør for Dornoch på andre siden av Dornoch Firth ligger Tain, lenger nord langs kysten ligger Golspie. 

Dornoch ligger i nærheten av A9-veien, som den er knyttet til av A949 og B9168. Byen har også en gressflystripe som er egnet for små fly og helikoptre. Byen har et beregnet folketall på 1430 innbyggere i 2020.

Historie
--------

Dornoch Castle.  Foto: Tom Pennington 
Stedsnavnet Dornoch er avledet fra gælisk for «steinsted», noe som tyder på at området inneholdt småstein på størrelse med en knyttneve (*dorn*) som derfor kunne brukes som våpen. Det har blitt utført hastearkeologiske utgravninger i 1997 under det som skulle bli en ny næringspark og avdekket en bygning, bevis for bearbeidelse av jern og levninger av en hval. Det er omtrentlig datert til mellom 800- til 1000-tallet e.Kr. Arkeologene antok at funnene var fra et område for jernalderindustri i utkanten av en bosetning. Det kunne således bli slått fast at det var menneskelig aktivitet og fast bosetning fra minst 800-tallet ved Dornoch. Den første direkte historiske referansen til en bosetning i Dornoch er imidlertid ikke før tidlig på 1100-tallet da kong David I, fikk nedtegnet i registrene til klosteret Dunfermline Abbey hvor han beordret Ragnvald, jarlen av Orknøyene, til å respektere munkene i Dornoch.

I byen står Dornoch-katedralen som ble reist på 1200-tallet. Den er en tidligere katolsk katedral, men er nå en sognekirke tilhørende Den skotske kirke. Navnet «katedral» er beholdt av historiske grunner da den ikke er setet til en biskop. Historisk var den setet til biskopen i Caithness. Ved katedralens kirkegård står Biskopens palass, et slott tilknyttet de tidligere biskopene av Caithness. Slottet er i dag rekonstruerte levninger av middelalderens palass. Palasset kalles nå Dornoch Castle og fungerer som hotell.

Dornoch-katedralen
I byen finnes også fengselet i gamlebyen og en kjent golfbane, Royal Dornoch Golf Club, kåret til den femte beste golfbanen utenfor USA i 2005 av *Golf Digest*. Golfbanedesigneren Donald Ross begynte sin karriere som greenkeeper ved Royal Dornoch. Golfbanen ligger ved siden av den prisbelønte stranden med blått flagg.

Dornoch er også kjent som det siste stedet en heks ble brent til døde i Skottland. Navnet hennes ble rapportert som Janet Horne. Hun hadde en mindre fødselsdefekt, noe som gjorde henne til enkelt mål for sladder og forfølgelse. Hun ble stilt for en domstol og dømt til døden i 1727. Det er en stein, Heksesteinen, som markerer hennes død, påskrevet med det feilaktig årstallet 1722.

Dornoch pleide å være koblet til hovedjernbanenettet ved stasjonen The Mound med en lettbane, Dornoch Light Railway. Jernbanen ble åpnet 2. juni 1902. Stasjoner på linjen var Dornoch, Embo, Skelbo, Cambusavie Halt og The Mound Junction. Stasjonene ble stengt 13. juni 1960.

Dornochs strand
En språklærer fra Dornoch, Margaret Davidson (1879-1978), ledet kampen fra 1913 for kvinners rettigheter og i særdeleshet kvinners rett til å stemme i valg. Hun meldte seg frivillig som sykepleier i Scottish Women's Hospitals i Frankrike under den første verdenskrig. Da krigen var over kom hun tilbake til Dornoch for å undervise og fra 1931 var hun leder for jentespeidere.

Den 21. desember 2000 fikk den amerikanske popstjernen Madonna sønnen Rocco døpt i Dornoch-katedralen, dagen før bryllupet hennes med Guy Ritchie i det storslåtte slottet Skibo Castle i nærheten.

Den 13. januar 2005 ble Dornoch gitt status som Fairtrade Town. Å få statusen som Fairtrade-by er en anerkjennelse av de kommuner som lever opp til krav om etisk og rettferdig handel.

Burghfield House Campus ved University of the Highlands and Islands (UHI) i Dornoch huser for Senter for historie som underviser i lavere og høyere akademiske historiegrader til studenter rundt UHI-nettverket.

Referanser
----------

1. ↑   «Mid-2020 Population Estimates for Settlements and Localities in Scotland». *National Records of Scotland*. 31 mars 2022
2. ↑  Field, John (1984): *Discovering Place Names*. Shire Publications. ISBN 978-0852637029.
3. ↑  Coleman, Russel; Photos-Jones, Effie (2008): «Early medieval settlement and ironworking in Dornoch, Sutherland excavations at The Meadows Business Park». *Scottish Archaeological Internet Reports*. **28**.
4. ↑  Easson, David Edward (1957): *Medieval religious houses, Scotland; with an appendix on the houses in the Isle of Man*. London: Longmans, Green. ISBN 0-582-12069-1. OCLC 3054355.
5. ↑  «Dornoch Cathedral, excluding scheduled monument SM10828, Castle Street, Dornoch (LB24632)», *Historic Environment Scotland*
6. ↑  «Dornoch Cathedral. Work of Restoration», *The Scotsman*7. april 1926.
7. ↑  «Welcome to Royal Dornoch», *Royal Dornoch*, Golf Since 1616
8. ↑  «The Witch's Stone, Dornoch, Am Baile, EN4946». *Ambaile.org.uk*
9. ↑  The Mound Station on navigable O.S. map
10. ↑   Crawford, Elizabeth (2. september 2003): *The Women's Suffrage Movement: A Reference Guide 1866-1928*. Routledge. ISBN 978-1-135-43402-1. s. 171.
11. ↑  «Teacher»[*død lenke*], *Mapping Memorials to Women in Scotland*
12. ↑  Davies, Hugh; Aldrick, Philip (8. desember 2000): «Madonna's wedding will be the Highlands' biggest fling», *The Daily Telegraph*. London.
13. ↑  «Fairtrade Towns by Date», *Fairtrade Foundation*. 5. november 2010. Arkivert fra originalen den 13. januar 2012.
14. ↑   «Centre for History», *University of the Highlands and Islands*.

Eksterne lenker
---------------

(en) Dornoch – kategori av bilder, video eller lyd på Commons


* Visit Dornoch

|  |  |
| --- | --- |
| Oppslagsverk/autoritetsdata | Vision of Britain **·** VIAF **·** LCCN **·** GeoNames **·** BBC Things
 |